钦定古今图书集成/方舆汇编/职方典/第1132卷 > 《重修晴川阁记》姚弘谟
## 钦定古今图书集成/方舆汇编/职方典/第1132卷 > 《重修晴川阁记》姚弘谟

沔口，重镇也。环荆郡以千计，而汉阳要环汉而峙，以
白计，而大别奇压。大别而庙者禹王，肘禹王而阁者
晴川，雄据上游，实与会城望江诸楼相表里。异时创
者，盖容有石画焉。岁多而圮久，不事修葺，郡典大缺。
粤岁壬申，中丞汝南赵公、侍御江右舒公继至，驯振
方夏，百废具兴。明年，上初颁元，两公宣德意，采民风，
𬨎车周览，殆遍湖湘间矣。暇则相与登黄鹤之楼，吟
《白云》之什，遥望阁址，鞫为丘莽，爰命下执事图之。会
楚有大豪犯法，赀入县官，甲第云构，命撤而从事。太
守新安程侯肩其任，不费官帑，不烦民力，三阅月成。
飞甍绮疏，层轩曲楯，弘敞骞峙，盖三楚巨丽之观也。
程侯以举坠弘美，征记以诏来者。予少读崔君诗，窃
尝寤寐其间，寻抱铅椠，陆沉史局，无因入楚以舒眺
听，古今景物，同异未悉。嗣客零陵，领湖南郡，岁时以
职事走会同，酬应仓卒，倏来旋往，则武汉之胜，亦莫
得而恣其观游焉。已，奉命督全楚学，挈家鄂渚守官
盖三年所历历之树，凄凄之洲，凡诸景物，揽撷几尽，
而束发读诗，遂赫赫若昨日事，岂非快哉！若乃眄瞰
城𬮱，襟咽江汉，左嶓冢，右洞庭，云梦沧浪，渚湘汇焉。
引秦梁，枕吴蜀江，黄祁郢罗焉。俯瞩则鹦鹉出没于
惊湍，黄鹤回翔于矶澨，而金沙南浦，绮错于瀁灏㲿
莽之间，旅客居人，毂击肩摩，负者行者，渡者浣者，网
而鱼者，若在几鸟之下。神览则下薄日月，傍摘星辰，
南眺“衡岳，北眄匡庐，偃仰赤壁，上下天门，浮光袭人，
万顷澄练，信生平大观也。方其风雨晦冥，八极混合，
波涛涌而江水立，鱼龙啸而帆樯摧，使人魂悸魄动，
长叹太息，悼风波于世路，思道岸之先登。少焉浓云
收，晴景出，兀坐观化，舒幽思，干大圜，托冥契于元宰。
此身若与烟波相吐纳，而不复问其乡关之何在也。”
嗟夫！江山临眺，则信美矣，乃两公惓惓于兹阁也，独
无意乎？夫辅车相依，则维藩之势固；桑土预设，则折
冲之谋远。汉之为郡，以全楚较之，何啻弹丸。然会城
非汉即靡所依，屏蔽孤矣。矧楚故多寇，寇之生也，恒
起自洞庭，放于彭蠡，连艘饱帆，逻者睥睨，莫敢谁何。
一出九江，如鱼纵鸥没，踪“迹不可究诘，往往为畿辅
患。顾其从洞庭来也，鹄矶则一隘也。自兹阁重建，若
增高于山，濬深于川，金汤之胜，于是乎在。且华阁相
峙，重关并巩，崤函百二，庶足拟其雄也。即有寇从西
来，桓桓之臣，倚飞楼，临伟阁，谈笑樽俎，可使徼卒截
流，坐殪狐鼠，不即声势联络，彼不逞辈业不能飞渡，
已先褫魄”夺气，敢扬帆东下如曩时哉？今国运鼎盛，
江不扬波，如川之方晴，景物明媚，无足忧矣。夫阴晴
何常之有？脱无知赤子弄兵潢池，会城所恃为屏辅
者惟汉阳，汉阳所恃以隘塞者惟沔口，则兹阁也，谓
若中流一壶，非欤？两公重建，意盖在此。若美亭榭，纵
观游，与墨客卿流连赋诗而已，则非两公长虑却顾，
同心共济本谋也。两公弘美，独“举坠”一节已哉，其可
以不记？又敢以“不文”辞？是阁也，始创者为前守范侯
之箴，若干年而废，废若干年而两公命今守程侯金
再成之，规制视旧，宏丽盖十之七云。